Steve wil Koreaanse skoonseun 'Die Stem' leer | Netwerk24
Steve Hofmeyr se dogter trou dié week - en soos enige pa van die bruid het hy 'n paar dinge wat hom bekommer.
Steve Hofmeyr se dogter, Charissa Albertyn, saam met haar aanstaande Suid-Koreaanse eggenoot. Foto: Facebook/charissa.albertyn
Hofmeyr sê op sy Facebook-blad hy voel verlies noudat sy dogter, Charissa Albertyn, gaan trou. Hy sê wel dat hy ontsettend bly is vir haar.
"Hoe ek die woorde van "Die Stem" ooit in dié Suid-Koreaan se kop gaan kry, weet ek nie," sê Hofmeyr in sy boodskap aan sy aanstaande skoonseun.
Hofmeyr belowe dan aan sy aanstaande skoonseun: "Maar as jy vir Charissa met jou lewe sal oppas, boetman, mag jy my pa noem."
Charissa is die oudste van Hofmeyr se kinders en is 'n Engelsonderwyseres in Seoel. Haar aanstaande man se naam is nie bekend nie.
Hofmeyr kry darem raad van sy ondersteuners oor kinders wat oorsee bly. Een antwoord lui: "My kind ook al daar vir 14 jaar. Is nie maklike storie nie en dan die skoonseun van 'n ander land. Kan dink hoe voel jou hart maar weet een ding verseker, jy het jou plig as ouer gedoen Steve. Ons moet dit aanvaar en ons kinders net ondersteun. Nogtans geluk en as jy soontoe gaan dink ek aan jou met die lang reis."
Nog 'n ondersteuner sê: "Ai Steve wat kan mens sê. Baie geluk met haar huwelik ek dink ook jy sal 'n goeie skoonpa wees. Ek dink ook net dat jou skoonseun nie met Charissa moet mors nie anders gaan hy met skoonpa en swaers te doen kry. Ons hoop sy gaan baie gelukkig wees."